ಉಕ್ಕಿದ ಹಳ್ಳ: ರಸ್ತೆ, ತೋಟಕ್ಕೆ ನುಗ್ಗಿದ ನೀರು ನರಸಿಂಹರಾಜಪುರ: ತಾಲ್ಲೂಕಿ ನಾದ್ಯಂತ ಬುಧವಾರ ಬೆಳಿಗ್ಗೆಯಿಂದ ಭಾರಿ ಪ್ರಮಾಣದಲ್ಲಿ ಮಳೆ ಸುರಿಯತು. ಕಾನೂರು, ಕಟ್ಟಿನಮನೆ ಗ್ರಾಮಕ್ಕೆ ಹೋಗುವ ರಸ್ತೆಯ ಮೇಲೆ ಹಳ್ಳ ಉಕ್ಕಿ ಹರಿದ ಪರಿಣಾಮವಾಗಿ ರಸ್ತೆ ಸಂಪರ್ಕ ಕಡಿತಗೊಂಡು ಪಕ್ಕದ ತೋಟಗಳಿಗೂ ನೀರು ನುಗ್ಗಿತು. ಪಟ್ಟಣದ 1ನೇ ವಾರ್ಡ್ ವ್ಯಾಪ್ತಿಯ ಹಿಡುವಳ್ಳಿ ಕೆರೆ ತುಂಬಿದ್ದು, ಈ ಕೆರೆಯ ನೀರು ಹರಿಯದಂತೆ ಕೆಲವರು ತೂಬು ಮುಚ್ಚಿದ್ದರಿಂದ ಕೆಲವು ಮನೆಗಳಿಗೆ ನೀರು ನುಗ್ಗುವ ಆಂತಕ ಉಂಟಾಗಿದೆ. ಕೆಲವು ತೋಟಕ್ಕೂ ನೀರು ನುಗ್ಗಿದೆ. ಸ್ಥಳಕ್ಕೆ ಪಟ್ಟಣ ಪಂಚಾಯಿ ಅಧ್ಯಕ್ಷೆ ಜುಬೇದಾ, ಸ್ಥಾಯಿ ಸಮಿತಿ ಅಧ್ಯಕ್ಷ ಪ್ರಶಾಂತ್ ಎಲ್.ಶೆಟ್ಟಿ, ಮುಖ್ಯಾಧಿಕಾರಿ ಎ.ಚಂದ್ರಕಾಂತ್ ಭೇಟಿ ನೀಡಿ ಪರಿಶೀಲಿಸಿದರು. ಹೊನ್ನೆಕೂಡಿಗೆ ಗ್ರಾಮ ಪಂಚಾಯಿತಿ ವ್ಯಾಪ್ತಿಯ ಸಾರ್ಯಗ್ರಾಮದ ಸುಬ್ಬೇಗೌಡ ಎಂಬುವರ ಮನೆ ಗೋಡೆ ಕುಸಿದು ಬಿದ್ದಿದೆ. ಸ್ಥಳಕ್ಕೆ ಕಾಂಗ್ರೆಸ್ ಜಿಲ್ಲಾ ಘಟಕದ ಅಧ್ಯಕ್ಷ ಡಾ.ಕೆ.ಪಿ.ಅಂಶುಮಂತ್ ಹಾಗೂ ಮುಖಂಡರು ಭೇಟಿ ನೀಡಿದ್ದರು. ಬುಧವಾರ ಬೆಳಿಗ್ಗೆ ಕೊನೆಗೊಂಡಂತೆ ಕಳೆದ 24 ತಾಸುಗಳಲ್ಲಿ ಎನ್.ಆರ್.ಪುರದಲ್ಲಿ 42.4 ಮಿ.ಮೀ, ಬಾಳೆಹೊನ್ನೂರು 60 ಮಿ.ಮೀ ಹಾಗೂ ಮೇಗರಮಕ್ಕಿಯಲ್ಲಿ 77 ಮಿ.ಮೀ ಮಳೆಯಾಗಿದೆ. ಮುಂದುವರಿದ ಮಳೆ ಮೂಡಿಗೆರೆ: ತಾಲ್ಲೂಕಿನಾದ್ಯಂತ ಬುಧವಾರವೂ ಮಳೆ ಮುಂದು ವರಿದಿದ್ದು, ಅಪಾರ ಪ್ರಮಾಣದ ಆಸ್ತಿಪಾಸ್ತಿ ಹಾನಿಯಾಗಿದೆ. ಮುಂಜಾನೆಯಿಂದಲೂ ಧಾರಾಕಾರಸುರಿದ ಮಳೆಗೆ ಹಲವೆಡೆ ಮನೆಗಳು ನೆಲಕಚ್ಚಿದ್ದು, ಕಾಫಿ ತೋಟಗಳಿಗೆ ನೀರು ನುಗ್ಗಿ ನಷ್ಟ ಉಂಟಾಗಿದೆ. ಮಳೆಯಿಂದ ಹೆಸ್ಗಲ್ ಗ್ರಾಮದ ಸುನಂದ ಎಂಬುವವರ ಮನೆಯ ಚಾವಣಿ, ಗೋಡೆಯು ನಸುಕಿನಲ್ಲಿ ಕುಸಿದಿದ್ದು, ಅದೃಷ್ಟವಶಾತ್ ಮನೆಯೊಳಗಿದ್ದವರು ಪಾರಾಗಿದ್ದಾರೆ. ಗೋಣಿಬೀಡು ಗ್ರಾಮದ ಕಿಟ್ಟು, ತ್ರಿಪುರದ ಮೋಟಮ್ಮ, ದಾರದಹಳ್ಳಿ ಗ್ರಾಮದ ವೆಂಕಟೇಶ್ ಎಂಬುವವರ ಮನೆಗಳು ಸಂಪೂರ್ಣ ಹಾನಿಯಾಗಿವೆ. ಬಾಪುನಗರ, ತ್ರಿಪುರ, ನಿಡುವಾಳೆ ಭಾಗಗಳಲ್ಲಿ ಗುಡ್ಡ ಕುಸಿತ ಉಂಟಾಗಿದೆ.